SA onderwyser sterf in ViëtnamBenjamin Jooste (links) en Jason Luker was boesemvriende van Potchefstroom wat saam Engels gegee het in Viëtnam. Saterdag het hulle amper saam in ’n motorfietsongeluk in die vreemde gesterf, maar Jason het die ongeluk oorleef en veg om sy lewe in ’n hospitaal in Hanoi. Foto: Facebook ŉ Suid-Afrikaanse onderwyser wat in ŉ motorfietsongeluk in Viëtnam gesterf het, se pa en broer tref op die oomblik reëlings om sy oorskot te gaan haal sodat hulle hom in sy geboorteland kan kom begrawe. Benjamin Jooste (26) en sy boesemvriend, Jason Luker (26), was Saterdagoggend omstreeks 07:30 op ŉ snelweg van Hanoi na Hai Pong City onderweg toe hul motorfiets ŉ motor getref het wat in dieselfde rigting onderweg was, berig die Viëtnamese aanlyn koerant VnExpress. Luidens berigte in die Viëtnamese media het albei die onderwysers van ŉ Engelse taalsentrum in Hanoi in die pad beland, waarna ŉ houervragmotor oor een van hulle, vermoedelik Jooste, gery het. Luker word in ŉ plaaslike hospitaal behandel. Sy beserings is te ernstig om hom huis toe te vlieg. Elsa Siege, Luker se ma, was Maandag te emosioneel om met Maroela Media te praat. Sy het wel gesê Jooste en Luker “was soos bloedbroers. Benjamin was soos ŉ kind in my huis.” Jooste se kleinboet, Simeon (20), en sy pa, Wouter, was Maandag nog besig om dokumente te reël om Viëtnam toe te vlieg en Jooste se oorskot huis toe te bring. Hy word ook deur sy ma, Erna, oorleef. Presies twee jaar gelede is nog ŉ oudleerder van Potchefstroom-gimnasium en gewese PUK-student, Colin Wheeler (23), wat ook Engels in Viëtnam gegee het, se oorskot na Suid-Afrika teruggebring nadat hy aan orgaanversaking dood is. Sy ouers, André en Erika Wheeler, kon betyds Hanoi toe vlieg om by hom te wees toe hy ná agt dae in die hospitaal gesterf het. Dit het $8 500 (tans sowat R122 000) gekos om sy liggaam terug te bring, het die Potchefstroom Herald destyds berig. Dié geld is deur skarefinansiering op Facebook ingesamel.